## Pravilnik o naknadama za dežurstva sudaca, državnih odvjetnika i zamjenika državnih odvjetnika

### NN 29/2014 (28.2.2014.), Pravilnik o naknadama za dežurstva sudaca, državnih odvjetnika i zamjenika državnih odvjetnika

MINISTARSTVO PRAVOSUĐA

498

Na temelju članka 87. Zakona o sudovima (»Narodne novine« 28/13) i članka 123. Zakona o državnom odvjetništvu (»Narodne novine« 76/09, 153/09, 116/10, 145/10, 57/11, 130/11, 72/13 i 148/13), donosim

PRAVILNIK

O NAKNADAMA ZA DEŽURSTVA SUDACA, DRŽAVNIH ODVJETNIKA I ZAMJENIKA DRŽAVNIH ODVJETNIKA

Članak 1.

Ovim Pravilnikom utvrđuje se visina paušalne naknade za suce, državne odvjetnike i zamjenike državnih odvjetnika, ovisno o uvjetima i vremenu u kojima se dežurstvo obavlja.

Članak 2.

Sucima, državnim odvjetnicima i zamjenicima državnih odvjetnika paušalna naknada pripada za dežurstvo koje se obavlja radnim danom izvan redovitog radnog vremena suda i državnog odvjetništva u vremenu od 16,00 sati do 8,00 sati sljedećeg dana, u dane tjednog odmora, neradne dane i državne blagdane, i to u zgradi suda i državnog odvjetništva (aktivno dežurstvo), i to za radnje koje ne trpe odgodu.

Članak 3.

Sucima županijskih sudova, županijskim državnim odvjetnicima i zamjenicima županijskih državnih odvjetnika, općinskim državnim odvjetnicima, zamjenicima općinskih državnih odvjetnika i Ravnatelju Ureda za suzbijanje korupcije i organiziranog kriminaliteta (u daljnjem tekstu USKOK) i njegovim zamjenicima određuje se paušalna novčana naknada za poslove dežurstva radnim danom izvan redovitog radnog vremena u iznosu od 600,00 kn bruto dnevno, te u iznosu od 1.000,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju neprekidno u zgradi suda ili državnog odvjetništva (aktivno dežurstvo).

Članak 4.

Sucima prekršajnih sudova određuje se paušalna novčana naknada za poslove dežurstva radnim danom izvan redovitog radnog vremena u iznosu od 300,00 kn bruto dnevno, te u iznosu od 500,00 kn bruto dnevno u dane tjednog odmora, neradne dane i državne blagdane, ako isti poslove dežurstva obavljaju neprekidno u zgradi suda (aktivno dežurstvo).

Članak 5.

Ako je sudac, državni odvjetnik, odnosno zamjenik državnog odvjetnika obavljao poslove dežurstva u vremenu kraćem od utvrđenog vremena dežurstva iz članka 2. ovoga Pravilnika, paušalna naknada se izračunava dijeljenjem bruto iznosa iz članka 3. i 4. s 6 i tako dobiveni iznos pomnoži s brojem sati koje je dužnosnik proveo u obavljanju poslova iz članka 2. ovoga Pravilnika (aktivno dežurstvo), ali tako da iznos isplaćene naknade ne prelazi utvrđene iznose u članku 3. i 4. ovoga Pravilnika.

Članak 6.

Državnim službenicima i namještenicima će se naknada za dežurstva isplaćivati prema važećem Kolektivnom ugovoru.

Članak 7.

Sudovi i državna odvjetništva dužni su voditi evidenciju prisutnosti sudaca, državnih odvjetnika i zamjenika državnih odvjetnika, kao i službenika i namještenika i popis obavljenih radnji iz članka 2. ovoga Pravilnika (aktivno dežurstvo).

Članak 8.

Stupanjem na snagu ovog Pravilnika prestaje važiti Pravilnik o naknadama za dežurstva sudaca, državnih odvjetnika i zamjenika državnih odvjetnika (»Narodne novine«, broj 116/11, 29/12 i 111/12).

Članak 9.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/14-01/20

Urbroj: 514-03-01-02-02-14-01

Zagreb, 24. veljače 2014.

Ministar

Orsat Miljenić, v. r.

Pravilnik, NN 29/2014-498